Janne Tavi

Janne Tapio Tavi (s. 13. syyskuuta 1989 Helsinki) on suomalainen jääkiekkoilija, joka pelaa monikansallisen Alps Hockey Leaguen italialaisjoukkue SV Ritten/Renonissa. Hän on pelipaikaltaan oikea laitahyökkääjä.

Ura

Seuraura 
Tavi on Jokereiden kasvatti. Hän voitti B-nuorten SM-pronssia vuonna 2006 ja C-nuorten SM-pronssia vuonna 2005. Kaudella 2007–2008 Tavi oli Jokereiden A-nuorten paras maalintekijä ja toiseksi paras pistemies Tomi Pallassalon jälkeen tehtyään 41 runkosarjaottelussa tehot 17+25=42. Hän pelasi samalla kaudella myös ensimmäiset miesten pelinsä pelattuuaan kolme Mestis-ottelua alle 20-vuotiaiden maajoukkueessa tehden yhden syöttöpisteen.

Huhtikuussa 2008 Tavi teki vuoden mittaisen SM-liigasopimuksen Pelicansin kanssa. Hän aloitti kauden 2008–2009 lainalla Mestis-joukkue Heinolan Kiekossa. Hän pelasi lopulta suurimman osan kaudestaan Mestiksessä ja teki HeKissä ja alle 20-vuotiaiden maajoukkueessa yhteensä 31 runkosarjaottelussa tehot 5+9=14. Tavi pelasi ison osan kaudestaan myös Pelicansin A-nuorissa, joita hän vahvisti myös kevään 2009 pudotuspeleissä. Tavi pelasi kauden aikana myös kaksi ensimmäistä SM-liigaotteluaan. Hän pelasi ensimmäisen SM-liigaottelunsa 16. lokakuuta 2008 vieraissa Turun Palloseuraa vastaan. Tavi sai ottelussa jääaikaa 9.18 minuuttia. Huhtikuussa 2009 hän teki kaksivuotisen jatkosopimuksen Pelicansin kanssa. 

Myös kauden 2009–2010 Tavi aloitti lainalla HeKissä, jossa hän pelasi taas suurimman osan kaudestaan. Tavi oli tehoilla 11+15=26 joukkueen toiseksi paras pistemies Jani Keinäsen jälkeen. SM-liigassa hän pelasi kauden aikana 16 runkosarjaottelua tehopistein 1+2=3. Tavi teki liigauransa avausmaalin 8. joulukuuta 2009 vieraissa Tampereen Ilvestä vastaan. Hänen osumansa oli Pelicansin 2–4-voittoon päättyneen ottelun ratkaisumaali. Tavi vahvisti myös Pelicansin A-nuoria kevään 2010 pudotuspeleissä.

Kaudella 2010–2011 Tavi murtautui SM-liigaan ja kuului Pelicansin kauden suurimpiin onnistujiin. Ensimmäinen kokonainen SM-liigakausi toi hänelle 56 runkosarjaottelussa tehot 12+5=17. Tavi oli Pelicansin kolmanneksi paras maalintekijä Dwight Helmisen kanssa. Hän pelasi suurimman osan kaudestaan Tommi Paakkolanvaaran laidalla ja muodosti loppukaudesta toimivan tutkaparin Vili Sopasen kanssa. Huhtikuussa 2011 Tavi teki kaksivuotisen jatkosopimuksen Pelicansin kanssa. Kaudella 2011–2012 häneltä odotettiin lopullista läpimurtoa SM-liigassa, mutta Tavi juuttui kuitenkin nelosketjun rooliin ja joutui loppukaudella katsomoon. Hän teki rooliinsa nähden runkosarjassa hyvät 16 tehopistettä, mutta pelasi vain yhden playoff-ottelun. Tavi voitti kauden päätteeksi SM-hopeaa.

Tavi oli kaudella 2012–2013 tehoilla 16+11=27 Pelicansin kolmanneksi paras maalintekijä ja neljänneksi paras pistemies. Kaudeksi 2013–2014 hän siirtyi kaksivuotisella sopimuksella Saimaan Pallon riveihin. Tavi teki SM-liigan yhden kauden piste-ennätyksensä tehoilla 10+26=36, joilla hän oli joukkueen toiseksi paras pistemies Ville Kohon jälkeen. Kaudella 2014–2015 Tavi oli SaiPan toiseksi paras maalintekijä Dave Spinan jälkeen. Hän ehti pelata lähes 200 runkosarjaottelua putkeen, kunnes Tavin kausi päättyi polvivamman vuoksi helmikuussa 2015.

Kaudeksi 2015–2016 Tavi siirtyi kaksivuotisella sopimuksella JYPiin. Hän oli Mestarien liigassa joukkueen paras pistemies tehoilla 3+2=5. Kaudella 2016–2017 Tavi oli JYPin kolmanneksi paras maalintekijä ja neljänneksi paras pistemies tehoilla 13+21=34. Pudotuspeleissä hän oli joukkueen paras syöttäjä ja jakoi sisäisen pistepörssin voiton Michel Miklíkin kanssa tehoilla 1+8=9. Tavi voitti kauden päätteeksi SM-pronssia.

Tavi siirtyi kaudeksi 2017–2018 vuoden mittaisella sopimuksella Kalevan Palloon. Hän oli pudotuspeleissä joukkueen paras maalintekijä kolmella osumallaan. Kaudeksi 2018–2019 Tavi siirtyi vuoden mittaisella sopimuksella Mikkelin Jukureihin. SM-liigan siirotakarajalla, helmikuussa 2019 hän siirtyi loppukauden sopimuksella Hämeenlinnan Pallokerhoon. Vastaavasti HPK vuokrasi Jukureihin Harri Kainulaisen. Tavi ei tehnyt runkosarjassa enää tehopisteitä, mutta pudotuspeleissä hän oli kuitenkin HPK:n paras maalintekijä kuudella osumallaan, joilla Tavi sijoittui koko SM-liigan maalipörssissä toiseksi edellään vain Kärppien Ville Leskinen. Hän voitti kauden päätteeksi Suomenmestaruuden. Heinäkuussa Tavi teki HPK:n kanssa vuoden mittaisen jatkosopimuksen. Kaudeksi 2019–2020 hänet nimettiin joukkueen varakapteeniksi.

Lokakuussa 2020 Tavi siirtyi toistaiseksi voimassa olevalla sopimuksella II-divisioonajoukkue Gladiators HT:hen. Hän pelasi siellä neljä ottelua tehopistein 4+6=10, kunnes marraskuussa Tavi siirtyi joulutaukoon asti kestävällä sopimuksella Mestis-joukkue Joensuun Kiekko-Poikiin. Hänen sopimuksensa sisältää option ulkomaille tai SM-liigaan siirtymiseen. Siirron taustalla oli myös Oula Uskin ja Mika Koiviston loukkaantumiset. Tavi pelasi joukkueessa lopulta vain neljä ottelua, kunnes hänen tiedotettiin käyttäneen ulkomaanoptionsa ja jättävän Kiekko-Pojat. Pari päivää myöhemmin Tavin vahvistettiin siirtyvän loppukauden kattavalla sopimuksella Slovakian Extraligan HK Popradiin. Hän eteni joukkueen kanssa aina finaaleihin saakka, mutta mestaruuden vei lopulta kuitenkin HKm Zvolen otteluvoitoin 4–1.

Syyskuussa 2021 Tavi siirtyi loppukauden 2021–2022 kattavalla sopimuksella Ruotsin toiseksi korkeimmalle sarjatasolle HockeyAllsvenskan-joukkue BIK Karlskogaan. Lokakuussa 2022 hän siirtyi loppukauden 2022–2023 kattavalla sopimuksella monikansallisen Alps Hockey Leaguen italialaisjoukkue SV Ritten/Renoniin. Joukkuetta valmentaa suomalainen Santeri Heiskanen.

Maajoukkueura 
Tavi pelasi alle 18-vuotiaiden MM-kilpailuissa vuonna 2007 sekä World U-17 Hockey Challengessa vuonna 2006, jolloin hän toimi Suomen varakapteenina.

Tilastot

Lähteet

Viitteet 

Suomalaiset jääkiekkoilijat
Vuonna 1989 syntyneet
Elävät henkilöt